                                                                  Anexa la Proiectul de hotărăre nr. 72/11019/30.04.2026 

R E G U L A M E N T 

PENTRU BUNA GOSPODĂRIRE A MUNICIPIULUI BRAD
DISPOZIȚII GENERALE
              Potrivit prevederilor Ordonanței Guvernului nr. 21/2002 privind gospodărirea localităţilor urbane şi rurale, cu modificările și completările ulterioare, buna gospodărire a acestora şi respectarea normelor de igienă constituie o obligaţie fundamentală a autorităţilor administraţiei publice locale, a instituţiilor publice, a agenţilor economici şi a altor persoane juridice, precum şi a cetăţenilor. Actul normativ invocat stabileşte astfel obligaţiile şi răspunderile care revin autorităţilor administraţiei publice locale, instituţiilor publice, agenţilor economici şi cetăţenilor, pentru buna gospodărire a localităţilor, pentru instaurarea unui climat de ordine şi curăţenie.

              În temeiul art. 24 din acest act normativ, consiliile locale vor stabili, prin hotărâri, faptele săvârşite de instituţiile publice, agenţii economici, alte persoane juridice, precum şi de cetăţeni, care constituie contravenţii în domeniul bunei gospodariri a localităţilor urbane şi sancţiunile ce se pot aplica pentru acestea.

Potrivit prevederilor O.U.G. nr. 195/2005 privind protecția mediului, aprobată cumodificări și completări prin Legeanr. 265/2006, autorităților administrației publice locale, precum și persoanelor fizice și juridice le revin obligații referitoarela regimul deșeurilor, protecția apelor, protecția atmosferei și gestionarea zgomotului ambiental, protecțiasoluluiși subsolului și protecția asezărilor umane.
            În acest sens, prezentul Regulament stabilește și sancționează unele contravenții pe raza administrative-teritorială a municipiului Brad, județul Hunedoara, care să sistematizeze și să cuprindă întreaga sferă de servicii, activități, bunuri mobile și imobile aparținând domeniului public și privat al Municipiului Brad și să creeze cadrul legal necesar ce are ca efect combaterea activității de degradare, distrugere sau depreciere a calității acestora.
Constituie contravenție fapta săvârșită cu vinovăție, stabilită și sancționată prin lege, ordonanță, prin hotărâre a Guvernului sau prin hotărâre a Consiliului Local al Municipiului Brad.
CAPITOLUL I
OBLIGAȚIILE ȘI RESPONSABILITĂȚILE INSTITUȚIILOR PUBLICE, ALE AGENȚILOR ECONOMICI ȘI ALE CELORLALTE PERSOANE JURIDICE
Art. 1. (1) – Instituțiile publice, agenții economici și celelalte persoane juridice au următoarele obligații și responsabilități:  

a) să întrețină în stare corespunzătoare imobilele în care-și desfășoară activitatea, prin efectuarea lucrărilor de reparații, amenajări și a altor lucrări specifice;
b) să asigure curăţarea faţadelor locuinţelor şi a altor construcţii amplasate la frontul străzii, tencuirea şi zugrăvirea periodică a acestora, potrivit măsurilor stabilite prin prezentul Regulament;
c) să asigure repararea, spălarea geamurilor şi a vitrinelor, înlocuirea celor sparte, întreţinerea firmelor şi a faţadelor imobilelor pe care le au în proprietate, inclusiv spălarea, curăţarea şi zugrăvirea periodică a acestora;

d) să asigure curățenia la locurile de depozitare a materialelor în curțile interioare și pe celelalte terenuri pe care le dețin, precum și pe căile de acces;

e) să asigure igiena în imobilele și incintele deținute, sub orice formă, prin activități de curățare, dezinsecție și deratizare;

f) să depoziteze corespunzător reziduurile menajere, industriale, agricole, precum și materialele refolosibile;
g) să menţină curăţenia trotuarelor, a părţii carosabile, a locurilor publice şi a locurilor de parcare pe care le folosesc;
h) să îndepărteze zăpada şi gheaţa de pe trotuarele din dreptul imobilelor pe care le au în proprietate şi de pe locurile de parcare pe care le folosesc;
i) să precolecteze/colecteze deșeurile reciclabile (plastic, hârtie, carton, lemn, sticlă, metal, diverse ambalaje, etc.) în recipiente separate, să nu depoziteze în stradă și pe domeniul public deșeuri rezultate din construcții și demolări și să solicite operatorului de salubrizare conteiner pentru sortarea lor;

j) să asigure curățarea mijloacelor de transport și a utilajelor la intrarea pe drumurile publice;

k) să cureţe şi să întreţină şanţurile, rigolele şi podeţele aferente proprietăţii;
l) să finalizeze construcţiile începute, pe baza autorizaţiilor eliberate de către Primarul Municipiului Brad, în condiţiile şi în termenele stabilite de acestea;

m) să nu ocupe domeniul public al Municipiului Brad cu vehicule în afara spaţiilor marcate expres.
                (2)  - Asociaţiile de proprietari vor prelua, potrivit prevederilor legale, unele dintre obligaţiile ce revin proprietarilor, potrivit prevederilor prezentului Regulament, şi vor răspunde pentru realizarea acestora în faţa autorităţilor administraţiei publice locale.

CAPITOLUL II
OBLIGAȚIILE ȘI RESPONSABILITĂȚILE CETĂȚENILOR 
Art. 2. – Cetățenii municipiului Brad au următoarele obligații și responsabilități:  

a) întreținerea și curățarea locuințelor pe care le dețin în proprietate sau cu chirie, a anexelor gospodărești, a curților și împrejmuirilor acestora;

b) curățarea fațadelor locuințelor și altor construcții amplasate la frontul străzii și zugrăvirea periodică a acestora;

c) repararea și întreținerea instalațiilor aferente imobilelor;

d) menținerea curățeniei pe trotuare, pe partea carosabilă a străzii sau drumului, pe porțiunea din dreptul gospodăriei și a locurilor de parcare pe care le folosesc;

e) păstrarea curățeniei pe arterele de circulație, în piețe, târguri și oboare, în parcuri, locuri de joacă pentru copii și în alte locuri publice;

f) respectarea prevederilor pentru păstrarea igienei publice și a curățeniei municipiului;

g) depozitarea rezidurilor și deșeurilor menajere numai în locurile special amenajate de către Primaria Municipiului Brad;

h) curățarea mijloacelor de transport la intrarea pe drumurile publice;
i) să precolecteze/colecteze deșeurile reciclabile (plastic, hârtie, carton, lemn, sticlă, metal, diverse ambalaje, etc.) în recipiente separate, să nu depoziteze în stradă și pe domeniul public deșeuri rezultate din construcții și demolări și să solicite operatorului de salubrizare conteiner pentru sortarea lor.
CAPITOLUL III
CONTRAVENȚII ȘI SANCȚIUNI
Art. 3. - Contravențiile privind nerespectarea de către asociațiile de locatari/proprietari și persoane fizice a normelor cu privire la întreținerea și păstrarea curățeniei clădirilor, locuințelor, anexelor gospodărești, incintelor, împrejmuirilor acestora, precum și a domeniului public al Municipiului Brad.
            (1) - Constituie contravenții, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 400 lei la 4.000 lei pentru persoane fizice și de la 500 lei la 5.000 lei pentru persoane juridice, următoarele fapte:

        a) neîntreținerea curățeniei și igienei în locuințe, în anexele gospodărești, în curți și în grădini, în sediile societăților comerciale, instituții publice, precum și pe alte terenuri pe care le dețin, împiedicând prin aceasta conviețuirea în condiții civilizate a colocatarilor și vecinilor;
       b)  neîmprejmuirea și nesalubrizarea terenurilor, aparent virane, deținute cu orice titlu;

         c) neasigurarea, potrivit legii, a lucrărilor de zugrăvire și vopsire a părților exterioare ale clădirilor, magazinelor, chioșcurilor, tonetelor, rulotelor, sediilor unor partide politice, sediile unor instituții publice sau firme private, a lucrărilor de reparații și întreținere a curților interioare, neînlocuirea jgheaburilor și burlanelor degradate, precum și neefectuarea altor lucrări de reparații și întreținere la fațadele imobilelor, creând astfel un aspect inestetic zonei respective;
         d) neasigurarea condițiilor de igienă prin operațiuni de curățenie, dezinsecție, dezinfecție și deratizare a locuințelor individuale, blocurilor de locuințe, magazine, chioșcuri, tonete, sediile unor societăți comerciale sau instituții publice, anexe gospodărești, în jurul blocurilor de locuințe ori în jurul spațiilor pe care le dețin, unde locuiesc sau în care – și desfășoară activitatea. Sancțiunea se aplică numai după ce agenții economici, administratorii instituțiilor publice, asociațiile de proprietari/locatari, proprietarii gospodăriilor individuale, administratorii domeniului public și privat, au fost notificați și informați cu privire la efectuarea operațiunilor de curățire, dezinsecție, dezinfecție și deratizare a construcțiilor de orice fel, a incintelor și terenurilor pe care le dețin sau le administrează; 

           e) neîntreținerea subsolurilor și a instalațiilor aferente acestora, de către proprietari, locatari sau chiriași, fapt care a condus/conduce la degradarea structurii de rezistență a clădirilor, la apariția mirosurilor neplăcute, a mucegaiului, a insectelor, generatoare de apariția unor epidemii și care creează un disconfort cetățenilor municipiului;
           f) neîntreținerea curățeniei trotuarelor aferente imobilelor, a spațiilor verzi din imediata apropiere a imobilelor, a locurilor de parcare pe care le dețin sau folosesc;

           g) neîntreținerea curățeniei în jurul garajelor concesionate sau alte asemenea spații, folosirea lor în alte scopuri decât cele pentru care au fost concesionate (depozit, magazie, loc pentru picnic, evenimente private, etc.);

            h) nemontarea și neînlocuirea țiglelor, olanelor degradate sau a geamurilor sparte, precum și a firmelor uzate sau deteriorate și care aduc un prejudiciu de imagine municipiului;
            i) arderea de resturi vegetale, menajere sau de altă natură în curți, pe străzi, pe terenuri aparținând domeniului public sau privat al Municipiului Brad, cât și pe terenuri proprietate privată;

            j) neîndepărtarea imediat după oprirea intemperiilor, a zăpezii și a gheții de pe trotuarele, acoperișurile și rigolele din fața imobilelor pe care le dețin sau administrează, respectiv a țurțurilor formați pe olanele de scurgere; zăpada sau gheața rezultată în urma operațiunilor de deszăpezire se va depozita obligatoriu la o distanță de 0,3 m de bordura carosabilului, fără a împiedica circulația autovehiculelor sau a pietonilor, respectiv scurgerea apei în rigole și sistemul de canalizare; în cazul formării poleiului, trotuarele din fața imobilelor deținute sub orice formă vor fi presărate cu material antiderapant, nisip sau rumeguș;
            k) împiedicarea în orice mod, a bunei desfășurări a activității de dezăpezire, precum și a derulării corespunzătoare a acținilor autovehiculelor de intervenție;

            l) amplasarea (menținerea) closetelor și a depozitelor de gunoi aferente gospodăriilor individuale la distanțe mai mici de 15 metri față de ușile și ferestrele imobilelor locuite sau de arterele de circulație;

            m) depozitarea conteinerelor sau a recipienților în vederea ridicării lor de către unitatea specializată în alte locuri decât cele special amenajate în acest scop;
            n) aruncarea resturilor alimentare, a cojilor de alune, cojilor de semințe de orice fel, dovleac, floarea soarelui, a resturilor de legume sau fructe, a mucurilor de țigară, biletelor de transport în comun, ambalajelor, pet-urilor, sticlelor, paharelor, cioburilor și a altor materiale, pe străzi, trotuare, în parcuri și zone de agrement, sală de spectacol, stații aparținând transportului public de persoane, în mijloacele de transport în comun și în alte locuri publice, altele decât coșurile pentru gunoi, pubelele sau conteinerele special amenajate în acest scop;

             o) excavarea, mutarea, executarea de săpături și prelucrarea de pământ pentru orice scop, fără a deține avizele și autorizațiile legale;
             p) nerespectarea obligației de colectare separată a deșeurilor menajere și a celor reciclabile, în locațiile unde este implementat sistemul de colectare separată a deșeurilor (insule ecologice), precum și neasigurarea și/sau nemenținerea curățeniei în perimetrul aferent acestora.
                 (2) - Constituie contraventii, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 2.000 lei la 5.000 lei, următoarele fapte:

               a) parcarea pe o perioada mai mare de 5 zile a autovehiculelor avariate sau defecte pe carosabilul străzilor, împiedicând executarea lucrărilor edilitare de orice fel;
               b) blocarea cu materiale, gunoi, autovehicule sau garaje a accesului la iunstituțiile din municipiu, la societățile comerciale specializate în producerea de bunuri indispensabile populației, la aleile dintre blocuri, la containere și platformele de gunoi;

               c) expunerea afișelor sau anunțurilor publicitare în alte locuri decât pe panourile de afișaj special amenajate, precum și scrierea cu graffiti, vopsea sau alte substanțe, pe clădiri sau monumente, de cuvinte obscene, lozinci sau îndemnuri de orice fel sau desenarea de însemne de orice natură, denigratoare, ori care pot incinta la ură rasială, de clasă, etc.;

               d) distrugerea și deteriorarea prin lovire sau incendiere a containerelor, coșurilor de gunoi stradale, băncilor, spațiilor de joacă pentru copii, indicatoarelor de circulație, panourilor de afișaj, a cabinelor personalului de pază, cabinelor destinate toiletelor publice mobile, copertinelor, foișoarelor și altor dotări și amenajări amplasate pe domeniul public sau privat al Municipiului Brad; persoana contravenientă va fi obligată să completeze un angajament care să conducă la repararea integrală a prejudiciului cauzat;

                e) menținerea de firme sau reclame deteriorate ori inestetice pe fațadele, pe acoperișurile imobilelor, precum și pe panourile speciale de afișaj și reclame special amenajate și neîntreținute de către cei care au primit autorizație în acest sens, dar și a celor amplasate nelegal pe domeniul public fără autorizație;
                f) distrugerea parțială sau totală a platformelor amenajate pentru amplasarea containerelor de gunoi de către personalul ce manevrează conteinerele sau alte persoane fizice;
                g) degradarea intenționată, prin orice mijloace, a îmbrăcăminții suprafețelor carosabile sau pietonale aparținând arterelor de circulație;

                h) blocarea sau înfundarea intenționată a colectoarelor, gurilor de scurgere, a căminelor pentru apă menajeră sau pluvială;

                i) neluarea, de către deținători sau agenți economici care le exploatează, a măsurilor de desfundare și curățire a colectoarelor, gurilor de scurgere, căminelor pentru apă menajeră și pluvială, în vederea evitării sau înlăturării inundațiilor ori formării apelor stagnate;

                 j) împrejmuirea, delimitarea, marcarea sub orice formă a domeniului public sau privat al Municipiului Brad în scopul de rezervare a unui drept exclusiv de utilizare a acestuia, fără a deține avizele și autorizațiile prevăzute în actele normative în vigoare;

                 k) montarea pe domeniul public (spații verzi, parcuri, spații aflate în imediata apropiere sau între blocurile de locuințe) de mobilier, chioșcuri, corturi, tonete, parcuri de distracție, circuri, fără autorizările legale, acordurile de ocupare a domeniului public al Municipiului Brad sau aviz de amplasament, după caz;

                  l) nerespectarea amplasamentelor stabilite de Primăria Municipiului Brad pentru instalarea de chioșcuri, rulote, tarabe, tonete de orice fel, destinate activităților comerciale, distractive sau în alte scopuri, fără asigurarea măsurilor minime de siguranță, a aspectului estetic al acestora, cât și neluarea măsurilor de menținere permanentă a ordinii și curățeniei în zona respectivelor activități;
                  m) nesalubrizarea domeniului public după terminarea unor activități autorizate, în baza condițiilor impuse de lege sau a contractelor încheiate cu operatorul de salubritate/primărie;
                  n) efectuarea de activități de picnic (aprindere foc deschis) pe domeniul public, în imediata vecinătate a imobilelor cu destinația de locuințe, în proximitatea unităților medicale, de învățământ sau a instituțiilor publice, prin acestea producându-se disconfort olfactiv.
Art. 4. - Contravenții privind nerespectarea de către persoanele fizice a normelor privind creșterea și deținerea de animale și păsări, altele decât cele de agrement pe raza municipiului Brad.
            Constituie contravenții, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 1.500 lei la 5.000 lei, următoarele fapte:

                     a) amplasarea adăposturilor pentru animale, în gospodăriile populației, la o distanță mai mică de 10 – 15 metri față de clădirile învecinate sau la o distanță la care să nu se creeze nici un fel de disconfort vecinilor;  

                     b) accesul și pășunatul animalelor pe domeniul public, pe spații sau zone verzi precum și în zona platformelor și rampelor de gunoi.

                     c) lăsarea liberă sau nesupravegherea animalelor de companie, în parcuri, locuri de joacă pentru copii, spații verzi, trotuare, spațiile dintre blocuri și necurățirea de către proprietari a excrementelor lăsate în locurile unde circulația acestora este permisă;

                     d) hrănirea animalelor și păsărilor fără stăpân, pe domeniul public sau în alte locuri care pot creea un disconfort ridicat celolalți cetățeni;
                     e) creșterea păsărilor și animalelor, în spații de folosință comună (holuri, mansarde, uscătoare, balcoane auxiliare sau în jurul blocurilor de locuințe;  
f) împiedicarea desfășurării acțiunilor de ecarisaj. 

Art. 5. - Contravenții privind nerespectarea de către agenții economici, instituții și persoane juridice și fizice a normelor privind buna gospodărire și menținere a esteticii municipiului Brad, precum și a normelor civilizate de conviețuire.

             Constituie contravenții, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 1.500 lei la 5.000 lei următoarele fapte:

                      a) inscripționarea pereților și gardurilor cu orice fel de inscripție;

                      b) efectuarea de lucrări de amenajări interioare în locuințe/imobile cu mai multe apartamente duminica și în sărbatorile legale, precum și după ora 20.00;
                      c) montarea de schele, macarale, utilaje sau alte amenajări tehnice pentru construcții, fără aprobare sau fără plata taxelor aferente sau fără montarea plaselor de protecție;
                      d) prepararea materialelor folosite în construcții (mortar, beton, etc.) direct pe suprafețe aparținând domeniului public sau privat a Municipiului Brad, fără a se asigura protejarea spațiilor verzi, a aleilor din parcuri sau a căilor publice. Aceste lucrări se vor executa doar în recipienți cu această destinație;

e) urcarea pe trotuar a autovehiculelor pentru descărcare / încărcare marfă.
Art. 6. - Contravenții privind nerespectarea de către societățile comerciale și persoanele fizice a normelor privind executarea lucrărilor de construcții, reparații și demolări clădiri, a lucrărilor de reparații și intervenții pe carosabil.

             Constituie contravenții, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 2.000 lei la 5.000 lei următoarele fapte:

                      a) neîmprejmuirea incintelor de construcții sau reparații, a șantierului lucrărilor aflate în execuție și neluarea măsurilor de salubrizare și întreținere a curățeniei în jurul     împrejmuirilor; rulotele, barăcile ori conteinerele mobile de construcții cu orice destinație se vor amplasa numai în interiorul incintelor, iar când acest lucru nu este posibil, acestea se pot amplasa și pe domeniul public după achitarea taxelor legale și obținerea autorizației de depozitare;

                      b) nesalubrizarea în aceeași zi a suprafețelor de carosabil sau trotuar pe care se execută lucrări de construcții ori reparații ale acestora sau intervenții la instalațiile subterane;
                      c) neînștiințarea serviciilor de specialitate din cadrul Primăriei Municipiului Brad despre lucrările de construcții de orice fel de unde rezultă pământ, moloz sau alte asemenea reziduuri în vederea stabilirii traseelor pentru transportul și depozitarea acestora;
                      d) neasigurarea curățirii autovehiculelor de noroi sau de alte reziduuri pentru a nu murdări căile publice;

                      e) neasigurarea curățeniei căilor publice din zona de construcții, inclusiv a părților din calea publică, care sunt cuprinse în incinta acesteia;
                       f) închiderea și ocuparea străzilor fără plata taxelor legale și fără autorizație, în vederea executării de lucrări de construcții de orice fel. Sunt exceptate de la această prevedere societățile care execută lucrări de intervenție la instalațiile subterane, cu respectarea prevederilor prezentului Regulament și a prevederilor legale în vigoare.

                        g) neinstalarea și nemenținerea la loc vizibil a unui panou în care să se indice denumirea lucrării efectuate, denumirea, sediul și numărul de telefon al proiectantului, respectiv al executantului, la locul unde se efectuează lucrările, până la închiderea șantierului.
Art. 7. - Contravenții privind nerespectarea de către cetățeni, asociații de locatari/proprietari, societăți comerciale, organizații și instituții, a normelor cu privire la întreținerea și păstrarea curățeniei parcurilor, scuarurilor, zonelor verzi, clădirilor, locuințelor, anexelor gospodărești, arterelor de circulație, cimitirelor și locurilor publice, precum și a împrejmuirilor acestora.

               (1) - Constituie contravenții, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 2.000 lei la 5.000 lei următoarele fapte:
                          a) însușirea de arbori de pe domeniul public al Municipiului Brad, doborâți de fenomene naturale sau de arbori care au fost tăiați sau scoși din rădăcini, fără aprobarea Primăriei Municipiului Brad;

                           b) tăierea sau curățirea de arbori, puieți, arbuști aflați pe domeniul public al Municipiului Brad, fără aprobarea Primăriei Municipiului Brad;

                           c) circulația cu trotinete (inclusiv electrice), biciclete, motoscutere, motociclete, autoturisme sau cu alte vehicule sau autovehicule în parcuri, pe zone verzi sau de agrement și pe aleile din incinta cimitirelor;

                           d) staționarea autovehiculelor de orice fel pe zonele verzi ale Municipiului Brad, ocuparea domeniului public cu vehicule în afara spaţiilor marcate expres de către Primăria Municipiului Brad; 
                            e) folosirea de către persoanele adulte a obiectelor de joacă pentru copii din locurile de joacă special amenajate, activitate care conduce la murdărirea, distrugerea sau degradarea acestora sau a amenajărilor din zona acestora. Persoana contravenientă va fi obligată să completeze un angajament care să conducă la repararea integrală a prejudiciului cauzat;
                            f) cosirea, fără acordul Primăriei Municipiului Brad, a ierbii din parcuri, scuaruri și grădini publice;

                            g) pășunatul în parcuri, scuaruri, pe zonele verzi și pe zonele adiacente străzilor municipiului Brad;

                             h) necurățirea și neîntreținerea spațiilor verzi din jurul imobilelor de locuit de către locuitorii acestora sau din jurul imobilelor cu alte destinații, de către cei ce le administrează;

                             i) tăierea efectivă a arborilor și arbuștilor, tăierea sau ruperea crengilor sau a ramurilor, decojirea scoarței, ruperea sau distrugerea cu bunăștiință a florilor și a gazonului, degradarea prin orice mod a spațiilor verzi din jurul imobilelor de locuit, a jardinierelor și a florilor plantate în acestea, precum și de pe terenuri proprietate publică sau privată a Municipiului Brad;

                             j) efectuarea necesităților fiziologice în parcuri, zone verzi, cimitire, zone verzi și de agrement sau în alte locuri decât cele special amenajate în acest scop;
                             k) deteriorarea, degradarea, murdărirea și vandalizarea mobilierului urban prin poziționarea pe spătarul acestora, picioarele fiind așezate pe tăblia destinată șezutului, murdărirea obiectelor de joacă pentru copii, a foișoarelor, a copertinelor amplasate pe raza municipiului Brad. Persoana contravenientă va fi obligată să completeze un angajament care se conducă la repararea integrală a prejudiciului cauzat. 

               (2) - Constituie contravenții, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 500 lei la 5.000 lei,  următoarele fapte, în domeniul întreținerii și folosirii cimitirului uman:

                             a) neamenajarea sau amenajarea necorespunzătoare a locurilor de veci concesionate cât și nerespectarea clauzelor cuprinse în contractul de concesiune;

b) întreținerea necorespunzătoare a mormintelor și a dotărilor aferente acestora;

                             c) depozitarea, în alte locuri decât cele stabilite de către Primăria Municipiului Brad și/sau administratorul cimitirului, a resturilor vegetale, a excedentului de pământ rezultat din executarea mormintelor, întreținerea acestora, a gunoaielor, precum și a altor materiale rezultate în urma ceremoniilor religioase;

                              d) deteriorarea sau distrugerea arborilor, arbuștilor, gazonului și florilor, urcarea sau călcarea pe morminte, deteriorarea grilajelor;

                              e) deteriorarea, degradarea mormintelor, a monumentelor funerare și a altor dotări din incinta cimitirelor;
                              f) accesul în incinta cimitirului a vehiculelor de orice fel, fără o autorizare prealabilă din partea Primăriei Municipiului Brad, cu excepția celor care fac parte din convoiul funerar și a preoților;

                              g) accesul cu animale și pășunatul în incinta cimitirului;

                              h) degradarea sau schimbarea destinației aleilor carosabile și pietonale aflate în incinta cimitirului. 

Art. 8. - Contraventii privind nerespectarea regulilor de transport de marfuri si persoane pe raza municipiului.

Constituie contraventii, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 1.500 lei la 2.000 lei  urmatoarele fapte:

                              a) neasigurarea curățirii căilor publice după efectuarea operațiilor de încărcare sau descărcare a materialelor în/din mijloacele de transport;
                              b) curățirea, spălarea sau repararea autovehiculelor sau altor obiecte pe domeniul public, pe malul lacurilor, cursurilor de apă și albiilor acestora;

                              c) circulația pe căile publice din municipiu a autovehiculelor dotate cu șenile care nu sunt protejate cu bandaje sau papuci din cauciuc sau a celor agabaritice, fără aprobarea sau consimțământul administratorului drumului;

                              d) murdărirea străzii sau trotuarului cu uleiuri, carburanți, lubrefianți sau cu alte lichide tehnice;

                              e) nerespectarea programelor de circulație de către conducătorii mijloacelor de transport în comun fără motive tehnice sau de altă natură, bine întemeiate, în condițiile specifice transportului în comun.
Art. 9. - Contravenții privind nerespectarea de către asociațiile de locatari-proprietari și persoanele fizice-juridice a normelor cu privire la prevenirea risipei de apă, asigurarea folosinței și menținerii instalației de apă și canalizare cu protejarea mediului înconjurător.

Constituie contravenții, dacă nu sunt săvârșite astfel încât, potrivit legii penale să
constituie infracțiuni și se sancționează cu amendă de la 1.500 lei la 2.000 lei următoarele fapte:

a) degradarea instalațiilor publice de distribuție a apei și canalului, a cișmelelor publice, a branșamentelor de apă și racordurilor de canal, distrugerea sau sustragerea capacelor căminelor de canal și a branșamentelor de gaze naturale;

b) manevrarea neautorizată a vanelor și robineților, respectiv folosirea hidranților publici pentru alte scopuri decât cele legate de incendii;
c) aruncarea sau deversarea în căminele, receptorii sau rețeaua de canalizare a municipiului, a pământului, molozului, deșeurilor, reziduurilor menajere și industriale sau a produselor chimice care conțin substanțe ce deteriorează canalizarea și pot îngreuna procesul tehnologic la stația de epurare a municipiului;

d) folosirea apei potabile de la cișmelele publice pentru spălarea mașinilor, covoarelor, a altor produse, atât pe domeniul public cât și pe cel privat al municipiului;

e) acoperirea cu pământ, moloz sau alte materiale a receptorilor, căminelor de apă și canal, hidranților de incendiu;

f) utilizarea de canale deschise de orice fel pentru evacuările ori scurgerile de apă fecaloid-menajeră sau cu un conținut periculos;

g) parcarea mașinilor sau utilajelor de orice fel în zona de protecție a șanțurilor, a rigolelor de deversare, dacă acestea ar putea duce la deteriorarea sau funcționarea necorespunzătoare a șanțurilor sau a rigolelor;

h) neîntreținerea permanentă a curățeniei rigolelor de scurgere a apelor pluviale, pe întreaga lungime aferentă proprietății, în vederea evitării inundațiilor ori stagnării apelor;

i) astuparea rigolelor stradale prin executarea unor planuri înclinate din beton, asfalt sau alte materiale pentru urcarea/coborârea vehiculelor pe/de pe trotuar;

j) scăldatul persoanelor, curățirea sau spălarea rufelor, covoarelor, zarzavaturilor, vehiculelor sau a altor obiecte pe domeniul public, respectiv curățirea sau adăpatul animalelor în zonele cu fântâni arteziene sau bazine de apa.

Art. 10. - Contravenții privind nerespectarea normelor legate de activitate comercială în piețe, oboare și alte spații publice de pe raza municipiului . 

Constituie contravenții, dacă nu sunt săvârșite astfel încât, potrivit legii penale să constituie infracțiuni și se sancționează cu amendă de la 1.000 lei la 2.500 lei, următoarele fapte:

a) neafișarea de către persoanele juridice, cu activitate în perimetrul piețelor, târgurilor și oboarelor (dar și în alte spații publice de pe raza municipiului) a datelor de identificare a societății comerciale pe care o reprezintă;
b) degradarea cu rea intenție sau din culpă a bunurilor aparținând pieței (spargerea geamurilor, ruperea blaturilor și a tarabelor, a coșurilor și pubelelor pentru colectarea gunoiului menajer, a gardurilor ornamentale de protecție, deteriorarea instalatiei electrice de orice fel, distrugerea sistemelor de inchidere a porților și ușilor, a ferestrelor, degradarea spațiilor verzi prin aruncarea de ape uzate cu detergenți sau prin depozitarea mărfurilor, sau oricare altă faptă ce duce la distrugerea sau degradarea burilor și amenajărilor aparținand administrației piețelor);

c) abandonarea sau depozitarea în incinta piețelor, a oborului, bazarului sau la târguri, de mese, boxe, tarabe ce nu fac parte din inventarul pieței, fără acordul administratorului pieței, sau refuzul la plata taxelor aferente;

d) extinderea spațiilor de expunere a mărfurilor în afara tarabei sau pe căile de acces și circulație, în incinta piețelor, târgului sau bazarului, fapt ce împiedică accesul pietonilor dar și a autovehiculelor de intervenție în cazul unor urgențe (incendii, urgențe medicale, tulburarea ordinii și liniștii publice, etc.);    
e) refuzul comerciantului de a plăti taxele forfetare în cazul în care activitatea comercială se desfășoară fără încheierea contractului comercial, sau în cazul refuzului comerciantului de a plăti taxa forfetară pentru spațiul excedentar utilizat;
f) neafișarea de către comercianți, la loc vizibil, a datelor de identificare a mărfurilor, prețurilor și a tarifelor practicate pentru fiecare produs sau serviciu comercializat/prestat;
g) vânzarea de produse alimentare și nealimentare pe străzi, alei, parcuri, între blocuri sau în spații ce nu au o astfel de destinație;
h) aruncarea sau abandonarea în afara magazinelor din incinta piețelor a produselor perisate sau a deșeurilor și ambalajelor, inclusiv depozitarea gunoiului în alte locuri decât cele special amenajate;  
i) folosirea de către comercianți a cântarelor neautorizate, defecte, sau fără verificare metrologică precum și a greutăților falsificate, precum și dispunerea măsurii de confiscare a cântarului;
j) comercializarea produselor agroalimentare de către persoane care nu au certificat de producător eliberat conform legii;
k) comercializarea produselor agroalimentare de către persoane ce au certificat de producător suspendat, nevizat sau cu viza expirată;

l) comercializarea produselor agroalimentare de către alte persoane decât titularul certificatului de producător sau celelalte persoane menționate în certificat;
m) comercializarea altor produse decât cele menționate în certificatul de producător;
n) vânzarea în piețe, târguri și oboare (sau alte spații publice de pe raza municipiului) de substante toxice, inflamabile, explozive, a altor materiale care pot dăuna vieții și integrității fizice a persoanelor, precum și a patrimoniului public și privat;

o) neprezentarea la control a actelor de proveniență a mărfurilor, de identificare a societății, de către persoanele fizice/juridice;
p) nemenținerea curățeniei la punctele de desfacere a produselor (atât în fața cât și în împrejurimile acestora), pe domeniul public și privat, de către societățile comerciale, asociațiile familiale, persoanele fizice autorizate și producătorii particulari;
q) nerespectarea de către agenții economici (alimentație publică, internet, etc.) precum și de persoane fizice a programului de activitate stabilit prin autorizație sau dispoziție a primarului;
r) vânzarea produselor de orice tip din vehicule în afara locurilor destinate acestui scop (inclusiv în parcările publice sau de domiciliu);

s) abandonarea mărfurilor perisabile sau nu, provenite din lichidare de stoc, a produselor second – hand, de către comercianții acestor produse la conteinerele de gunoi amplasate de către administrația piețelor;
t) extinderea cu lăzi, cartoane sau alte materiale a tarabelor și a suprafețelor stabilite prin contract de administrația piețelor;

u) ocuparea abuzivă de spații comerciale, spatii de depozitare a mărfurilor sau de terenuri aparținând pieței, fără temei legal;
v) efectuarea de activități comerciale în piețe și oboare și alte spații publice de pe

raza municipiului fără documente de proveniență a mărfurilor dispunându-se și măsura complementară de confiscare a bunurilor comercializate;

CAPITOLUL IV
DISPOZITII FINALE
Art. 11. - Constatarea și sancționarea contravențiilor prevăzute în prezentul Regulament se face de către polițiștii locali din cadrul Serviciului Poliția Locală Brad sau alte persoane împuternicite, prin dispoziție, de către Primarul Municipiului Brad.
Art. 12. - Împotriva procesului-verbal de constatare a contraventiei şi de aplicare a sancțiunii se poate face plângere în termen de 15 zile de la data înmânării sau comunicării acestuia.
Art. 13. - Contravenientul poate achita, în termen de cel mult 15 zile de la data înmânării sau comunicării procesului-verbal, jumătate din minimul amenzii aplicate, agentul constatator făcând menţiune despre această posibilitate în procesul-verbal.

Art. 14. - Pagubele pricinuite prin săvârșirea contravențiilor se recuperează conform prevederilor legale în vigoare.
Art. 15. - Procedura constatării contravențiilor și aplicarea sancțiunilor se completează cu prevederile O.G. nr. 2/2001 - privind regimul juridic al contravențiilor, actualizată, cu modificările și completările ulterioare.
